חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת), התשע"ז-2016
הצעת חוק ממשלתית, הכנסת ה-20
פורסם: ספר החוקים, חוברת 2589, עמ' 28, 2016-12-22T00:00:00+02:00
חוק לעידוד השקעה באנרגיות מתחדשות (הטבות מס בשל הפקת חשמל מאנרגיה מתחדשת), התשע"ז-2016 (להלן - החוק), התקבל בקריאה השנייה והשלישית ביום י''ב בכסלו התשע"ז (12 בדצמבר 2016). מטרת החוק היא לעודד השקעה בשני מתקנים לייצור חשמל באמצעות אנרגיה - טורבינת רוח המפיקה חשמל באמצעות הרוח ומיתקן פוטו-וולטאי המפיק חשמל באמצעות קרני השמש. החוק קובע הטבות מס לייצרני חשמל קטנים אשר ימכרו את החשמל לחברת החשמל. צרכן ביתי שמתקיימים לגביו התנאים שנקבעו בחוק יהיה זכאי לפטור ממס על הכנסה ממכירת חשמל שסכומה הכולל בשנת המס אינו עולה על 24 אלף ש"ח, או לתשלום מס בשיעור של 10% על ההכנסה ממכירת חשמל עד לסכום של 99 אלף ש"ח (מעודכן לשנת 2016), לפי בחירתו. כמו כן, החוק קבע הטבות מס ליחידים בעלי מקרקעין (לרבות מבנים הבנויים על המקרקעין) שישכירו אותם לצורך התקנת מתקנים לייצור חשמל ומכירתו, באופן שבו יהיו פטורים ממס על ההכנסה מהשכרת המקרקעין שסכומה הכולל בשנת המס אינו עולה על 5,000 ש"ח או יחויבו בתשלום מס בשיעור 10% על ההכנסה מהשכרת המקרקעין, לפי בחירתו של הנישום. בנוסף, החוק קבע הטבות גם לעניין פטור מתשלום דמי ביטוח לאומי וביטוח בריאות על ההכנסה ממכירת חשמל, וכן הקלות נוספות במע"מ ובמס הכנסה לעניין פטור מרישום והגשת דוחות וניהול פנסי חשבונות. ההטבות האמורות בחוק יינתנו לתקופה שלא תעלה על 25 שנים.